**בית המכפלה** הוא בית מגורים בן שלוש קומות (חמישה מפלסים) בחברון בסמוך למערת המכפלה, שנרכש בידי יהודים ומתגוררות בו משפחות יהודיות.

ההליכים המשפטיים - כניסות ופינויים
----------------------------------

הבית אוכלס לראשונה בידי יהודים ב-29 במרץ 2012, כאשר עברו להתגורר בו 15 משפחות יהודיות, אך כעבור כשבוע, ב-4 באפריל, פונה ונאטם על ידי משטרת ישראל בהוראת שר הביטחון.

הבית נרכש מידי בעליו הפלסטיני, בתיווך אנשי קש, על רקע קשיים מרובים ברכישת מקרקעין על ידי יהודים ישירות מפלסטינים. מוכר הבניין, מוחמד אבו שהלה, ואיש הקש נעצרו בידי המשטרה הפלסטינית, בגין מכירת נכס לישראלים, בניגוד לדיני הקרקעות ברשות הפלסטינית, עבירה שדינה מיתה. בשנת 2017 עדיין הוחזק אבו שהלה במעצר, ללא משפט. מאידך, פלסטינים אחרים הציגו את עצמם כבעלי המבנה והתכחשו למכירתו. על רקע אי תיאום הכניסה לבית עם גורמי הביטחון והדרג המדיני, הוציא המנהל האזרחי בהוראת שר הביטחון אהוד ברק, צו פינוי ליושבי הבית. האזור הוכרז כשטח צבאי סגור וכאמור הבית פונה. ברק נימק זאת בכך שלא יתאפשר "מצב בו ננקטות פעולות המנוגדות לחוק, במטרה לקבוע או להכתיב לשלטון עובדות בשטח".

במהלך הימים הבודדים שבהם אוכלס הבית הביעו פוליטיקאים תמיכה במשפחות היהודיות שעברו אליו, בהם חבר הכנסת עתניאל שנלר (אשר קבע מזוזה בפתח הבית) ושר התחבורה ישראל כץ.
השרים דניאל הרשקוביץ, גדעון סער, לימור לבנת ויולי אדלשטיין הביעו התנגדות לצו הפינוי. שרים וח"כים נוספים הביעו ביקורת על התנהלות שר הביטחון והיו מהם שקראו להפקיע מידיו את המנדט בטיפול בהתיישבות ביהודה ושומרון עבור צוות שרים.

הבניין נרכש בידי חברת אלעאידון ללעקראת. חברה זו הגישה בקשה לפתיחה בהליכים לרישום המבנה על שמה כדי לאפשר את יישוב המשפחות היהודיות בבניין. קצין מטה רישום מקרקעין במנהל האזרחי החליט בספטמבר 2012 לדחות את הבקשה. החברה ערערה על ההחלטה וב-30 ביוני 2013 קיבלה ועדת העררים הצבאית את הערעור. הוועדה קבעה הקצין שגה בקביעתו כי בקשת הרוכשים לפתוח בהליכי רישום המבנה אינה עומדת בתנאי הסף. הוועדה המליצה לראש המנהל האזרחי, מוטי אלמוז, להורות על ביצוע בחינה מחודשת של הבקשה ופסקה כי קצין המטה ישלם הוצאות משפט של 5,000 ש"ח.

ב-22 בספטמבר 2013, בעקבות פיגוע ירי בחברון שבו נהרג חייל צה"ל, הורה ראש הממשלה, בנימין נתניהו, "לפעול לאלתר לאכלוס בית המכפלה"
עם זאת, כעבור יומיים הבהירה פרקליטות המדינה בתשובתה לעתירה לבג"ץ, כי "ראש הממשלה הביע עמדה התומכת באכלוס המבנה, אך ורק בכפוף להוראות כל דין", ולכן "אין כוונה לאשר את אכלוס המבנה בטרם השלמת ההליכים"

בדצמבר 2015 החליטה "הוועדה לרישום ראשון" של המנהל האזרחי שהרוכשים לא הצליחו להוכיח שהם אכן רכשו את הבית ושלא הוכח שהמסמכים שהוגשו לשם הוכחת הרכישה היו מהימנים. ביוני 2017 קבעה ועדת העררים של המנהל שהוועדה לרישום ראשוני טעתה בשורה של טעויות והתעלמה לכאורה ממסמכים שהוגשו לה. היא החליטה להחזיר את הדיון לוועדה לרישום ראשון כדי שתבחן מחדש את כל המסמכים בתיק..

ב-25 ביולי 2017 נכנסו לבית 15 משפחות יהודיות מספר שרים הביעו תמיכה במהלך וראש הממשלה הורה לשר הביטחון שלא לפנות אותם "עד להודעה חדשה". מח"ט חברון הכריז על המקום "שטח צבאי סגור" על מנת למנוע כניסת אנשים נוספים.

ב-25 באוגוסט 2019 נכנסו לבית המכפלה שלוש משפחות יהודיות אחר שהרכישה אושרה להסדר הרישום הראשון. בספטמבר קבע יו"ר הכנסת יולי אדלשטיין מזוזה בפתח לבית.

ראו גם
------

* בית שפירא (חברון)
* בית השלום (חברון)

קישורים חיצוניים
----------------

ויקישיתוף מדיה וקבצים בנושא **בית המכפלה** בוויקישיתוף
* תיעוד של בית המכפלה מבפנים
* חיים לוינסון, צה"ל דורש לפנות מיד את המאחז החדש בחברון, השרים מתנגדים, באתר הארץ, 2 באפריל 2012

הערות שוליים
------------

1. ↑  אוהד חמו, ‏כך השתלטו מתנחלים על הבית בחברון, באתר ‏מאקו‏, 29 במרץ 2012
2. ↑  ישי קרוב, המינהל: קניית 'בית המכפלה' - חוקית, באתר ערוץ 7, 1 באפריל 2012
3. ↑  אליאור לוי, הפלסטינים מבית המכפלה: "לא מכרנו כלום", באתר ynet, 3 באפריל 2012
4. 1 2  אורנית עצר, צו פינוי ל"בית המכפלה", באתר ערוץ 7, 2 באפריל 2012
5. ↑  יהושע בריינר, טל שלו ואמיר בוחבוט‏, פונה "בית המכפלה" בחברון: "לא נאפשר הפרת החוק", באתר וואלה!‏, 4 באפריל 2012
6. ↑  עוזי ברוך, שנלר קבע מזוזה בבית המכפלה, באתר ערוץ 7, 1 באפריל 2012
7. ↑  אריק בנדר, השר כץ בבית המכפלה: הממשלה צריכה לתמוך במתיישבים, באתר nrg‏, 3 באפריל 2012
8. ↑  עמרי נחמיאס, השר יעלון: "שר הביטחון לעומתי לממשלה ולהתיישבות ביהודה ושומרון", באתר של "רשת 13", 4 באפריל 2012 (במקור, מאתר "nana10")
9. ↑  החלטת ועדת העררים בעניין ערר שהגישה חברת אלעאידון ללעקראת (טלמון) בע"מ, אתר הפרקליטות הצבאית
10. ↑  ראש הממשלה נתניהו הורה לפעול לאלתר לאכלוס בית המכפלה בחברון, הודעת דובר משרד ראש הממשלה, 22 בספטמבר 2013
11. ↑  חיים לוינסון, שעות לאחר הרג החייל, נתניהו הורה "לפעול לאלתר" לאכלוס בית המכפלה, באתר הארץ, 23 בספטמבר 2013.
12. ↑  מואב ורדי, מבוכה לנתניהו: המדינה הבהירה לבג"ץ כי אין כוונה לאכלס את בית המכפלה בחברון, באתר של "רשת 13", 24 בספטמבר 2013 (במקור, מאתר "nana10").
13. ↑  המדינה הכריעה: "בית המכפלה" לא נרכש על ידי מתנחלים, באתר גלצ, 30 בדצמבר 2015
14. ↑  שלמה פיוטרקובסקי, נמנעה כניסת יהודים ל"בית המכפלה", 10 ביולי 2017, באתר ערוץ 7
15. ↑  ערוץ 7
16. ↑  ערוץ 7
17. ↑  "ברוך מציב גבול אלמנה"

| היישוב היהודי בחברון |
| --- |
| שכונות | שכונת אברהם אבינו • אדמות ישי • רובע חזקיהו • בית שניאורסון • בית הדסה • בית השלום • בית רומנו • בית המכפלה • בית רחל ובית לאה • בית החירות |
| אישים ופעילים | נעם ארנון • הלל הורוביץ • בן ציון טבגר • מרים לוינגר • משה לוינגר • דוב ליאור • אליהו ליבמן • ברוך מרזל • אורית סטרוק • נועם פדרמן |
| היסטוריה | 

|  |  |
| --- | --- |
| כללי | הטבח בחברון (1517) • טבח חברון (1834) • טבח חברון (תרפ"ט) • בית הממשל הצבאי בחברון • מלון פארק |
| פיגועים | הפיגוע בבית הדסה (1980) • רצח אשר אהרן גרוס (1983) • רצח שלהבת פס (2001) • הפיגוע בציר המתפללים (2002) |

 |
| אתרים | בית העלמין היהודי העתיק בחברון • קבר ישי ורות • קבר אבנר בן נר • קבר עתניאל בן קנז • מצפה חברון • תל רומיידה • מעיין אברהם אבינו • מעיין שרה |
| מבנים | מערת המכפלה • בית הכנסת אברהם אבינו • בית שפירא • מוזיאון חברון • מרכז גוטניק • ישיבת שבי חברון • בית התקומה |
| שונות | ציר המתפללים • ציר ציון • הסכם חברון • פרשת אלאור אזריה • חברון שוברת שתיקה |